钦定古今图书集成/明伦汇编/氏族典/第270卷 > 王伦
## 钦定古今图书集成/明伦汇编/氏族典/第270卷 > 王伦

按《宋史王伦传》：“伦字正道，莘县人，文正公旦弟勗元
孙也。家贫无行为，任侠，往来京洛间，数犯法，幸免。汴
京失守，钦宗御宣德门，都人喧呼不已，伦乘势径造
御前曰：‘臣能弹压之’。遂自荐其才。钦宗取片纸书曰：
‘王伦可除兵部侍郎’。伦下楼挟恶少数人，传旨抚定，
都人乃息。宰相何栗以伦小人无功，除命太峻，奏补”
修职郎，斥不用。建炎元年，选能专对者使金，问两宫
起居，迁朝奉郎，假刑部侍郎，充《大金》通问使，金留不
遣。绍兴二年，粘罕忽自至馆中与伦议和，纵之归报。
是秋，伦至临安，入对，言金人情伪甚悉，帝优奖之，除
右文殿修撰，主管万寿观。三年，韩肖胄使金还，金遣
李永寿、王诩继至，二人骄倨，以伦充伴使。伦与道云
中旧故，骄倨少损。七年春，徽宗及宁德后讣至，复以
伦为徽猷阁待制、假直学士，充迎奉梓宫使。金主与
群臣定议许和，遂遣伦还，且命太原少尹乌陵思谋、
太常少卿石庆来议事。至行在，伦往来馆中计事。八
年秋，以端明殿学士再使金国。伦至金国，金主亶为
设宴三日，遣签书宣徽院事萧哲、左司郎中张通古
为江南诏谕使，偕伦来，许归梓宫、太母及河南地。九
年春，赐伦同进士出身、端明殿学士、签书枢密院事，
充迎梓宫、奉还两宫、交割地界使，既又以伦为东京
留守。伦至东京，见金右副元帅兀术，交割地界，兀术
还燕。五月，伦自汴京赴金国议事。初，兀术还，密言于
金主曰：“河南地本挞懒、宗磐主谋割之与宋，二人必
阴结彼国。今使已至汴，勿令逾境。”遂命中山府拘伦，
已而迁之河间，遂不复遣。十年，金渝盟，兀术等复取
河南，伦居河间六载。至十四年，金欲以伦为平、滦三
路都转运使，伦曰：“奉命而来，非降也。”金益胁以威，遣使来趣，伦拒益力。金杖其使，俾缢杀之。伦厚赂使少
缓，遂冠带南乡，再拜恸哭就死。子述与从兄遵间入
金境，至河间，得伦骨以归。后谥“愍节。”